CELEX: 32020D1073
Language: sk
Date: 2020-07-17 00:00:00
Title: Vykonávacie rozhodnutie Komisie (EÚ) 2020/1073 zo 17. júla 2020, ktorým sa udeľuje výnimka, o ktorú požiadalo Holandsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Iba holandské znenie je autentické)

21.7.2020   
               
               
                  SK
               
               
                  Úradný vestník Európskej únie
               
               
                  L 234/20
               
            
         VYKONÁVACIE ROZHODNUTIE KOMISIE (EÚ) 2020/1073
         zo 17. júla 2020,
         ktorým sa udeľuje výnimka, o ktorú požiadalo Holandsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov
         (Iba holandské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (1), a najmä na bod 2 tretí pododsek prílohy III k uvedenej smernici,
         keďže:
         
                     (1)
                  
                  
                     Rozhodnutím 2005/880/ES (2) Komisia udelila výnimku, o ktorú požiadalo Holandsko na základe smernice 91/676/EHS, na účely povolenia aplikácie hnoja pasúcich sa hospodárskych zvierat až do maximálneho množstva 250 kg dusíka na hektár ročne v poľnohospodárskych podnikoch s trávnym porastom aspoň na 70 % plochy.
                  
               
                     (2)
                  
                  
                     Rozhodnutím 2010/65/EÚ (3) Komisia zmenila rozhodnutie 2005/880/ES a predĺžila platnosť výnimky do 31. decembra 2013.
                  
               
                     (3)
                  
                  
                     Vykonávacím rozhodnutím Komisie 2014/291/EÚ (4), ktorého platnosť uplynula 31. decembra 2017, bola Holandsku podľa smernice 91/676/EHS udelená výnimka, ktorou sa povoľuje aplikovať hnoj pasúcich sa hospodárskych zvierat v poľnohospodárskych podnikoch s trávnym porastom aspoň na 80 % plochy až do maximálneho množstva 230 kg dusíka na hektár ročne v poľnohospodárskych podnikoch na južných a stredných piesočnatých pôdach a na sprašových pôdach a až do maximálneho množstva 250 kg dusíka na hektár za rok na ostatných pôdach. Táto výnimka sa v roku 2016 týkala 19 564 poľnohospodárskych podnikov, čo zodpovedá 47 % celkovej čistej poľnohospodárskej plochy v Holandsku.
                  
               
                     (4)
                  
                  
                     Vykonávacím rozhodnutím Komisie (EÚ) 2018/820 (5), ktoré sa prestalo uplatňovať 1. januára 2020, bola Holandsku podľa smernice 91/676/EHS udelená výnimka, ktorou sa povoľuje aplikovať hnoj pasúcich sa hospodárskych zvierat v poľnohospodárskych podnikoch s trávnym porastom aspoň na 80 % plochy až do maximálneho množstva 230 kg dusíka na hektár ročne v poľnohospodárskych podnikoch na južných a stredných piesočnatých pôdach a na sprašových pôdach a až do maximálneho množstva 250 kg dusíka na hektár za rok na ostatných pôdach. Táto výnimka sa v roku 2019 týkala 18 818 poľnohospodárskych podnikov, čo zodpovedá 44,7 % celkovej čistej poľnohospodárskej plochy v Holandsku.
                  
               
                     (5)
                  
                  
                     Ako sa uznáva vo vykonávacom rozhodnutí (EÚ) 2018/820, pri vykonávaní politiky v oblasti hospodárenia s hnojom boli v posledných rokoch v Holandsku zaznamenané určité problémy, ktoré viedli k obavám v súvislosti s možným podvodom. Táto situácia si vyžadovala, aby Holandsko pri vykonávaní politiky hnojenia zintenzívnilo svoje úsilie v oblasti prevencie podvodov. Hoci v 6. holandskom akčnom programe sú už stanovené opatrenia zamerané na posilnenie kontrol a inšpekcií, ktorých cieľom je zlepšiť celkové dodržiavanie pravidiel holandskej politiky v oblasti hnojenia, na podporu účinného vykonávania a dosiahnutie úplného súladu bolo treba vynaložiť ďalšie úsilie. Toto úsilie zahŕňalo vytvorenie stratégie posilneného presadzovania práva s ohľadom aj na ustanovenia smernice Európskeho parlamentu a Rady 2008/99/ES (6). Táto stratégia mala vychádzať z nezávislého posúdenia dodržiavania pravidiel holandskej politiky v oblasti hnojenia a mala zahŕňať osobitné opatrenia zamerané na ďalšie posilnenie inšpekcií a kontrol, ako aj jasnú metodiku na stanovenie dostatočne odrádzajúcich pokút a sankcií. Preto bolo opodstatnené obmedziť platnosť vykonávacieho rozhodnutia (EÚ) 2018/820 a umožniť tým Holandsku plne vykonávať stratégiu posilneného presadzovania práva.
                  
               
                     (6)
                  
                  
                     Listom zo 4. februára 2020 Holandsko predložilo Komisii podľa odseku 2 tretieho pododseku prílohy III k smernici 91/676/EHS žiadosť o predĺženie platnosti výnimky na obdobie 2020 – 2021 („žiadosť Holandska“).
                  
               
                     (7)
                  
                  
                     Holandsko uplatňuje v súlade s článkom 3 ods. 5 smernice 91/676/EHS na celom svojom území akčný program. Holandské právne predpisy, ktorými sa vykonáva smernica 91/676/EHS, zahŕňajú normy aplikácie dusíka aj fosforečnanov.
                  
               
                     (8)
                  
                  
                     Podľa údajov, ktoré poskytlo Holandsko, sa v období 2016 – 2019 v porovnaní s obdobím 2012 – 2015 v Holandsku znížil počet kusov hovädzieho dobytka o 0,2 %. Počet kusov ošípaných a hydiny sa v Holandsku za rovnaké obdobie zvýšil o 0,6 % v prípade ošípaných a o 3,4 % v prípade hydiny. Od roku 2006 sa v holandských právnych predpisoch (7) stanovujú obmedzenia počtu ošípaných a hydiny. Okrem toho sa od januára 2015 v holandských právnych predpisoch (8) vyžaduje spracovanie primeraného podielu prebytočného hnoja z mliekarenského sektora. Navyše sa v Holandsku od 1. januára 2018 zaviedol (9) systém práv týkajúci sa produkcie fosforečnanov v súvislosti s mliekovým dobytkom. Cieľom všetkých týchto opatrení je zabrániť znečisteniu vodných útvarov.
                  
               
                     (9)
                  
                  
                     Holandsko nahlásilo, že v období 2014 – 2017 predstavovalo množstvo používaného dusíka z maštaľného hnoja v Holandsku 417 000 ton, čo bol v porovnaní s obdobím 2010 – 2013 nárast o 4,04 %. Používanie chemických dusíkatých hnojív v Holandsku sa v období 2014 – 2017 v porovnaní s obdobím 2010 – 2013 zvýšilo približne o 3,3 %.
                  
               
                     (10)
                  
                  
                     Podľa vedeckých argumentov poskytnutých holandskými orgánmi vďačia trávne porasty za dlhé vegetačné obdobie trvajúce 250 dní v roku klimatickým podmienkam v Holandsku, ktoré sa vyznačujú rovnomerným rozložením ročných zrážok počas celého roka a pomerne malými rozdielmi ročných teplôt.
                  
               
                     (11)
                  
                  
                     Okrem toho z informácií, ktoré poskytlo Holandsko v súvislosti s predchádzajúcou výnimkou udelenou vykonávacím rozhodnutím 2014/291/EÚ, vyplýva, že daná výnimka neviedla k zhoršeniu stavu holandských vodných útvarov. Napríklad koncentrácia dusičnanov vo vode odtekajúcej z koreňovej zóny v monitorovaných poľnohospodárskych podnikoch, na ktoré sa vzťahujú povolenia, od roku 2006 klesá a v rokoch 2017 a 2018 bola v priemere nižšia ako 50 mg/l. Predbežné údaje však poukazujú na zvýšenie koncentrácie dusičnanov v roku 2019 na južných piesočnatých a sprašových pôdach, a to v dôsledku účinkov sucha v roku 2018.
                  
               
                     (12)
                  
                  
                     Z údajov, ktoré Holandsko nahlásilo podľa článku 10 smernice 91/676/EHS, vyplýva, že v období 2012 – 2015 zaznamenalo približne 88 % staníc na monitorovanie podzemnej vody v Holandsku strednú koncentráciu dusičnanov nižšiu ako 50 mg/l a 79 % uvedených staníc zaznamenalo strednú koncentráciu dusičnanov nižšiu ako 25 mg/l. Z uvedených údajov takisto vyplýva, že v období 2012 – 2015 zaznamenalo 99 % staníc na monitorovanie povrchovej vody v Holandsku strednú koncentráciu dusičnanov nižšiu ako 50 mg/l a 96 % uvedených staníc zaznamenalo strednú koncentráciu dusičnanov nižšiu ako 25 mg/l. Uvedené údaje ukazujú stabilný alebo klesajúci trend koncentrácie dusičnanov v podzemnej a povrchovej vode v porovnaní s obdobím 2008 – 2011. Napriek tomu sa vo vykazovanom období 2012 – 2015 v prípade 60 % sladkých vôd zaznamenala eutrofizácia, v prípade 13 % potenciálna eutrofizácia a v prípade 27 % sa eutrofizácia nezaznamenala.
                  
               
                     (13)
                  
                  
                     Po preskúmaní žiadosti Holandska vzhľadom na 6. holandský akčný program, ako aj na skúsenosti získané na základe uplatňovania výnimky udelenej vykonávacím rozhodnutím 2014/291/EÚ sa Komisia nazdáva, že množstvo hnoja pasúcich sa hospodárskych zvierat, ktoré navrhlo Holandsko a ktoré zodpovedá množstvu 230 kg dusíka na hektár ročne v poľnohospodárskych podnikoch s trávnym porastom aspoň na 80 % plochy na južných a stredných piesočnatých pôdach a na sprašových pôdach a množstvu 250 kg dusíka na hektár ročne v poľnohospodárskych podnikoch s trávnym porastom aspoň na 80 % plochy na ostatných pôdach, neovplyvní dosiahnutie cieľov stanovených v smernici 91/676/EHS, s výhradou dodržania určitých prísnych podmienok, ktoré Holandsko plní, a je odôvodnené na základe objektívnych kritérií.
                  
               
                     (14)
                  
                  
                     Holandsko by malo zabezpečiť, aby sa nezvýšil tlak na vodné útvary v dôsledku rastúceho počtu hospodárskych zvierat a s nimi súvisiacej produkcie hnoja. Na tento účel by malo Holandsko zabezpečiť, aby celková produkcia hnoja neprekročila z hľadiska hodnoty dusíka a fosforu úroveň z roku 2002. Novými právnymi predpismi, ktorými sa vykonáva 6. holandský akčný program, by sa preto mal stanoviť záväzný strop produkcie hnoja, ktorý sa nesmie prekročiť a ktorý možno uplatniť v prípade potreby voči jednotlivým poľnohospodárom.
                  
               
                     (15)
                  
                  
                     Povolenia pre jednotlivých poľnohospodárov podliehajú určitým podmienkam, ktoré sú zamerané na zabezpečenie hnojenia na úrovni poľnohospodárskych podnikov na základe potrieb plodín, ako aj na zníženie a prevenciu úniku dusíka a fosforu do vody. Uvedené podmienky by preto mali zahŕňať požiadavky na zavedenie plánu hnojenia na úrovni poľnohospodárskeho podniku, zaznamenávanie postupov hnojenia prostredníctvom evidencie hnojenia, vykonávanie pravidelnej analýzy pôdy, aplikáciu zelenej pokrývky v zime po kukurici, dodržiavanie osobitných ustanovení o zaorávaní trávy, nepoužívanie hnoja pred zaoraním trávy, hnojenie s prihliadnutím na podiel rastlín čeľade bôbovité a neaplikovanie fosforečnanov obsiahnutých v chemických hnojivách na pôdu.
                  
               
                     (16)
                  
                  
                     V správe o vplyve smernice 91/676/EHS na plynné emisie dusíka (10) sa konštatuje, že v niektorých regiónoch s vysokou hustotou hospodárskych zvierat môže výnimka viesť k vyšším plynným emisiám. Možný dôsledok výnimky na emisie amoniaku bol potvrdený v správe z 12. februára 2020, ktorú vypracovala holandská „Commissie Deskundigen Meststoffenwet“ a ktorá bola doručená Komisii. Tieto emisie spôsobujú dodatočnú depozíciu dusíka, čo má negatívny vplyv na lokality sústavy Natura 2000, ovplyvňuje kvalitu vôd a vedie k ich eutrofizácii. Preto by sa mali prijať vhodné opatrenia na zníženie emisií amoniaku vrátane nízkoemisných techník rozmetávania hnoja, podľa potreby v kombinácii s maximálnou teplotou, pri ktorej sa môže aplikovať hnoj.
                  
               
                     (17)
                  
                  
                     V súlade s požiadavkami vykonávacieho rozhodnutia (EÚ) 2018/820 Holandsko 28. septembra 2018 oznámilo svoju stratégiu posilneného presadzovania práva. Prvá správa o pokroku pri vykonávaní tejto stratégie bola predložená 28. júna 2019. Ďalšia aktualizácia tejto správy o pokroku bola predložená 18. novembra 2019. Správa o pokroku ukázala, že napriek určitému úsiliu došlo k oneskoreniam pri vykonávaní stratégie a Holandsko nebolo schopné preukázať zníženie prípadov nedodržiavania pravidiel alebo prípadov nezrovnalostí.
                  
               
                     (18)
                  
                  
                     Preto sú potrebné dodatočné záruky a ubezpečenia, že stratégia by skutočne viedla k minimalizácii podvodov. Tieto by mali zahŕňať stanovenie lehôt na úplné vykonávanie stratégie a cieľov, ktoré umožnia posúdiť jej účinnosť. Takisto je potrebné zabezpečiť revíziu stratégie do konca roka 2021, čo by malo zahŕňať ďalšie posilnenie kontrol, ak je to potrebné vzhľadom na skúsenosti získané počas jej vykonávania.
                  
               
                     (19)
                  
                  
                     Každoročne by sa mala predložiť aktualizovaná správa o ďalšom vykonávaní posilnenej stratégie presadzovania práva vrátane možného vplyvu opatrení na predchádzanie riziku rozšírenia vírusu COVID-19 pri jej vykonávaní.
                  
               
                     (20)
                  
                  
                     Smernicou Európskeho parlamentu a Rady 2000/60/ES (11) sa stanovuje komplexný cezhraničný prístup k ochrane vôd postavený na správnych územiach povodí s cieľom dosiahnuť dobrý stav európskych vodných útvarov. Neoddeliteľnou súčasťou tohto cieľa je aj znižovanie objemu živín. Udelením výnimky podľa tohto rozhodnutia nie sú dotknuté ustanovenia smernice 2000/60/ES, ani sa ním nevylučuje, že na splnenie povinností, ktoré z uvedenej smernice vyplývajú, môžu byť potrebné ďalšie opatrenia.
                  
               
                     (21)
                  
                  
                     Smernicou Európskeho parlamentu a Rady 2007/2/ES (12) sa stanovujú všeobecné pravidlá zamerané na zriadenie Infraštruktúry pre priestorové informácie v Únii na účely politík Únie v oblasti životného prostredia a politík alebo činností Únie, ktoré môžu mať vplyv na životné prostredie. Priestorové informácie zhromaždené v kontexte tohto rozhodnutia by podľa možnosti mali byť v súlade s ustanoveniami uvedenej smernice. V záujme zníženia administratívnej záťaže a zvýšenia koherentnosti údajov by malo Holandsko pri zbere potrebných údajov v zmysle tohto rozhodnutia v prípade potreby použiť informácie získané v rámci integrovaného administratívneho a kontrolného systému zriadeného podľa hlavy V kapitoly II nariadenia Európskeho parlamentu a Rady (EÚ) č. 1306/2013 (13).
                  
               
                     (22)
                  
                  
                     Vzhľadom na to, že žiadosť Holandska sa týka obnovenia výnimky udelenej vykonávacím rozhodnutím (EÚ) 2018/820 na obdobie 2020 až 2021, toto rozhodnutie by sa malo uplatňovať počas obdobia dvoch rokov od 1. januára 2020.
                  
               
                     (23)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre dusičnany zriadeného podľa článku 9 smernice 91/676/EHS,
                  
               PRIJALA TOTO ROZHODNUTIE:
         
            Článok 1
            Výnimka
            Výnimka, o ktorú Holandsko požiadalo listom zo 4. februára 2020 a ktorá má umožniť aplikáciu väčšieho množstva dusíka obsiahnutého v hnoji pasúcich sa hospodárskych zvierat, než je množstvo stanovené v odseku 2 druhom pododseku prvej vete prílohy III k smernici 91/676/EHS (ďalej ako „výnimka“), na pôdu, sa udeľuje s výhradou splnenia podmienok stanovených v tomto rozhodnutí.
            Udelenie výnimky podľa tohto rozhodnutia nemá vplyv na ustanovenia smernice 2000/60/ES.
         
         
            Článok 2
            Rozsah pôsobnosti
            Výnimka sa vzťahuje na poľnohospodárske podniky s trávnym porastom, ktorým sa udelilo povolenie v súlade s článkom 6.
         
         
            Článok 3
            Vymedzenie pojmov
            Na účely tohto rozhodnutia sa uplatňuje toto vymedzenie pojmov:
            
                        1.
                     
                     
                        „poľnohospodársky podnik s trávnym porastom“ je akýkoľvek podnik, v ktorom aspoň 80 % plochy, ktorá je k dispozícii na aplikáciu hnoja, pokrýva tráva;
                     
                  
                        2.
                     
                     
                        „pasúce sa hospodárske zvieratá“ sú hovädzí dobytok (s výnimkou teliat), ovce, kozy, kone, osly, jeleňovité a vodné byvoly;
                     
                  
                        3.
                     
                     
                        „poľnohospodársky pozemok“ je plocha, ktorú má vo vlastníctve, v prenájme alebo správe poľnohospodár na základe individuálnej písomnej zmluvy a za ktorej spravovanie je priamo zodpovedný;
                     
                  
                        4.
                     
                     
                        „tráva“ je trvalý trávny porast alebo dočasný trávny porast, ktorým je plocha zarastená kratšie ako päť rokov;
                     
                  
                        5.
                     
                     
                        „plán hnojenia“ je výpočet plánovaného používania a dostupnosti živín;
                     
                  
                        6.
                     
                     
                        „evidencia hnojenia“ je bilancia živín na základe ich skutočného používania a spotreby;
                     
                  
                        7.
                     
                     
                        „južné a stredné piesočnaté pôdy“ sú pôdy označené ako južné a stredné piesočnaté pôdy podľa holandských právnych predpisov, ktorými sa vykonáva smernica 91/676/EHS;
                     
                  
                        8.
                     
                     
                        „sprašové pôdy“ sú pôdy označené ako sprašové pôdy v zmysle holandských právnych predpisov, ktorými sa vykonáva smernica 91/676/EHS.
                     
                  
         
            Článok 4
            Všeobecné podmienky udelenia výnimky
            Výnimka sa udeľuje za týchto podmienok:
            
                        1.
                     
                     
                        Holandsko musí monitorovať množstvo vyprodukovaného hnoja a zabezpečiť, aby produkcia hnoja na vnútroštátnej úrovni neprekročila z hľadiska hodnoty dusíka a fosforu úroveň z roku 2002, ktorá predstavovala 504,4 milióna kg dusíka a 172,9 milióna kg fosforečnanov.
                     
                  
                        2.
                     
                     
                        Holandsko musí v plnom rozsahu vykonávať stratégiu posilneného presadzovania práva zameranú na lepšie dodržiavanie pravidiel holandskej politiky v oblasti hnojív a na zabezpečenie účinného monitorovania všetkých informácií o prípadoch nedodržiavania pravidiel.
                        Stratégia posilneného presadzovania práva musí zahŕňať aspoň tieto prvky:
                        
                                    a)
                                 
                                 
                                    nezávislé posúdenie škály a rozsahu prípadov úmyselného nedodržiavania vnútroštátnych pravidiel týkajúcich sa hnoja. Toto posúdenie by mali vykonávať príslušné vnútroštátne orgány zodpovedné za inšpekcie vnútroštátnych pravidiel týkajúcich sa hnoja spolu s príslušnými vnútroštátnymi orgánmi zodpovednými za vyšetrovanie a stíhanie trestných činov;
                                 
                              
                                    b)
                                 
                                 
                                    identifikáciu oblastí týkajúcich sa manipulácie a hospodárenia s hnojom s vyšším rizikom úmyselného nedodržiavania vnútroštátnych pravidiel týkajúcich sa hnoja;
                                 
                              
                                    c)
                                 
                                 
                                    posilnenie kapacity v oblasti inšpekcií a kontrol, ktorá predstavuje minimálne 40 % kapacity potrebnej na terénne inšpekcie v poľnohospodárskych podnikoch s trávnym porastom, na ktoré sa vzťahuje povolenie uvedené v článku 11 ods. 2, vrátane náhodných kontrol, ako aj lepšie zacielenie tejto kapacity na rizikové oblasti súvisiace s manipuláciou a hospodárením s hnojom;
                                 
                              
                                    d)
                                 
                                 
                                    jasnú metodiku na stanovenie dostatočne účinných, primeraných a odrádzajúcich pokút a sankcií;
                                 
                              
                                    e)
                                 
                                 
                                    presadzovanie práva v plnom rozsahu v rizikových oblastiach De Peel, Gelderse Vallei a Twente na jar 2020;
                                 
                              
                                    f)
                                 
                                 
                                    povinnosť zodpovedať sa v reálnom čase za prepravu hnoja prostredníctvom automatizácie do konca roka 2020;
                                 
                              
                                    g)
                                 
                                 
                                    rozhodnutie o revízii sankčnej politiky do konca júna 2020;
                                 
                              
                                    h)
                                 
                                 
                                    jednotlivé inšpekcie v 5,5 % chovov ošípaných. Opatrenia na predchádzanie riziku rozšírenia vírusu COVID-19 môžu ovplyvniť použiteľnosť tohto percentuálneho podielu.
                                 
                              
                  
                        3.
                     
                     
                        Stratégia posilneného presadzovania práva sa reviduje na základe skúsenosti získaných počas jej vykonávania, najmä ak sa do decembra 2021 počet nezrovnalostí alebo zistených prípadov nedodržiavania pravidiel nezníži, čo zahŕňa posilnené kontroly a opatrenia. Revidovaná stratégia sa oznámi Komisii.
                     
                  
         
            Článok 5
            Žiadosti o povolenie
            
               1.   Poľnohospodári v poľnohospodárskych podnikoch s trávnym porastom môžu príslušnému orgánu predložiť žiadosť o ročné povolenie aplikovať hnoj pasúcich sa hospodárskych zvierat s obsahom do 230 kg dusíka na hektár ročne v prípade južných a stredných piesočnatých pôd a sprašových pôd alebo s obsahom do 250 kg dusíka na hektár ročne v prípade ostatných pôd.
            
            
               2.   Spolu so žiadosťou uvedenou v odseku 1 predkladá žiadateľ písomné vyhlásenie, že spĺňa podmienky stanovené v článkoch 7 a 8 a že akceptuje skutočnosť, že aplikácia hnojiva, ako aj plán hnojenia a evidencia hnojenia uvedené v článku 7 môžu podliehať kontrole.
            
         
         
            Článok 6
            Udelenie povolení
            Povolenia aplikovať v poľnohospodárskych podnikoch s trávnym porastom isté množstvo hnoja pasúcich sa hospodárskych zvierat, a to vrátane hnoja v podobe exkrementov samotných zvierat, s obsahom do 230 kg dusíka na hektár ročne v prípade južných a stredných piesočnatých pôd a sprašových pôd alebo do 250 kg dusíka na hektár ročne v prípade ostatných pôd sa udeľujú s výhradou splnenia podmienok stanovených v článkoch 7 a 8.
         
         
            Článok 7
            Podmienky týkajúce sa aplikácie hnoja a iných hnojív
            
               1.   Množstvo hnoja pasúcich sa hospodárskych zvierat, ktoré sa každoročne aplikuje na pôdu v poľnohospodárskych podnikoch s trávnym porastom, vrátane hnoja v podobe exkrementov samotných zvierat nesmie prekročiť množstvo hnoja s obsahom 230 kg dusíka na hektár ročne na južných a stredných piesočnatých pôdach a na sprašových pôdach a 250 kg dusíka na hektár ročne na ostatných pôdach, s výhradou splnenia podmienok stanovených v odsekoch 2 až 8. Celková dávka dusíka a fosforečnanov musí zodpovedať požiadavkám príslušnej plodiny na živiny a ich prísunu z pôdy a nesmie presiahnuť predpokladanú potrebu živín pre danú plodinu ani maximálne normy aplikácie v 6. holandskom akčnom pláne.
            
            
               2.   Fosforečnany z chemických hnojív sa nesmú používať.
            
            
               3.   Plán hnojenia vypracúva a vedie poľnohospodársky podnik s trávnym porastom. V pláne hnojenia musí byť opísané striedanie plodín na poľnohospodárskej pôde, ako aj plánovaná aplikácia hnoja a iných dusíkatých a fosforečných hnojív. Plán hnojenia na prvý kalendárny rok musí byť v poľnohospodárskom podniku s trávnym porastom k dispozícii najneskôr do 30. júna. Plán hnojenia na ďalšie kalendárne roky musia byť v poľnohospodárskom podniku s trávnym porastom k dispozícii najneskôr do 28. februára.
            
            
               4.   Plán hnojenia musí zahŕňať tieto prvky:
               
                           a)
                        
                        
                           počet hospodárskych zvierat v poľnohospodárskom podniku s trávnym porastom;
                        
                     
                           b)
                        
                        
                           opis systému ustajnenia a uskladnenia hnoja vrátane dostupných kapacít na uskladnenie hnoja;
                        
                     
                           c)
                        
                        
                           výpočet obsahu dusíka (s odpočítaním strát pri ustajnení a uskladnení hnoja) a fosforu v hnoji vyprodukovanom v poľnohospodárskom podniku s trávnym porastom;
                        
                     
                           d)
                        
                        
                           plán striedania plodín, v ktorom sa musí uviesť plošná výmera jednotlivých pozemkov s trávou a ostatnými plodinami vrátane náčrtu umiestnenia jednotlivých pozemkov;
                        
                     
                           e)
                        
                        
                           predpokladané požiadavky plodín na dusík a fosfor;
                        
                     
                           f)
                        
                        
                           množstvo a typ hnoja, ktoré sa doviezlo zmluvným partnerom a z toho dôvodu sa nepoužilo v poľnohospodárskom podniku s trávnym porastom;
                        
                     
                           g)
                        
                        
                           množstvo dovezeného hnoja použitého v poľnohospodárskom podniku s trávnym porastom;
                        
                     
                           h)
                        
                        
                           výpočet podielu mineralizácie organickej hmoty, rastlín čeľade bôbovité a atmosferickej depozície, ako aj množstva dusíka prítomného v pôde v čase, keď ho plodina vo významnej miere začína využívať;
                        
                     
                           i)
                        
                        
                           výpočet množstva aplikovaného dusíka a fosforu obsiahnutého v hnoji na jednotlivých parcelách;
                        
                     
                           j)
                        
                        
                           výpočet aplikácie dusíka z chemických a iných hnojív aplikovaných na jednotlivých parcelách;
                        
                     
                           k)
                        
                        
                           výpočty na posúdenie súladu s maximálnymi normami pre aplikáciu dusíka a fosforu stanovenými v 6. holandskom akčnom programe.
                        
                     Plán hnojenia sa musí preskúmať najneskôr sedem dní po každej zmene poľnohospodárskych postupov v poľnohospodárskom podniku s trávnym porastom.
            
            
               5.   Každý poľnohospodársky podnik s trávnym porastom vypracúva a vedie evidenciu hnojenia za každý kalendárny rok. Táto evidencia sa musí predložiť príslušnému orgánu do 31. marca nasledujúceho kalendárneho roka.
            
            
               6.   Evidencia hnojenia musí zahŕňať tieto prvky:
               
                           a)
                        
                        
                           pestovateľské plochy;
                        
                     
                           b)
                        
                        
                           počet kusov a druh hospodárskych zvierat;
                        
                     
                           c)
                        
                        
                           produkciu hnoja na každé zviera;
                        
                     
                           d)
                        
                        
                           množstvo hnojív, ktoré poľnohospodársky podnik s trávnym porastom doviezol;
                        
                     
                           e)
                        
                        
                           množstvo hnoja, ktoré sa doviezlo zmluvným partnerom a z toho dôvodu sa nepoužilo v poľnohospodárskom podniku s trávnym porastom, ako aj mená/názvy uvedených zmluvných partnerov.
                        
                     
            
               7.   Pravidelná analýza koncentrácie dusíka a fosforu v pôde sa musí vykonať aspoň raz za štyri roky v každej homogénnej oblasti poľnohospodárskeho podniku, a to z hľadiska striedania plodín a vlastností pôdy. Ako minimum sa vyžaduje jedna analýza na päť hektárov pôdy.
               V prípade, že sa trávny porast zaoráva na účely jeho obnovy, norma pre zákonnú aplikáciu dusíka podľa 6. holandského akčného programu sa po 31. máji každého kalendárneho roka musí znížiť o 50 kg N/ha na piesočnatých a sprašových pôdach. V prípade, že sa trávny porast zaoráva na účely pestovania kukurice na piesočnatých alebo sprašových pôdach, norma pre zákonnú aplikáciu dusíka podľa 6. holandského akčného programu pre kukuricu sa musí znížiť o 65 kg N/ha.
            
            
               8.   Hnoj sa nesmie rozmetávať na jeseň pred pestovaním trávy.
            
         
         
            Článok 8
            Podmienky spojené s obhospodarovaním pôdy
            
               1.   Na piesočnatej a sprašovej pôde sa po kukurici musí pestovať tráva alebo iné plodiny zabezpečujúce pôdnu pokrývku počas zimy.
            
            
               2.   Medziplodiny sa nesmú zaorávať pred 1. februárom.
            
            
               3.   Tráva na piesočnatých a sprašových pôdach sa musí zaorávať len na jar, s výnimkou zaorávania trávneho porastu na účely jeho obnovy, ktoré sa môže vykonať najneskôr do 31. augusta.
            
            
               4.   Po zaoraní trávy na všetkých druhoch pôdy musí okamžite nasledovať výsadba plodín s vysokými nárokmi na dusík, pričom pri hnojení sa musí vychádzať z analýzy pôdy týkajúcej sa minerálneho dusíka a iných parametrov, ktoré slúžia ako ukazovatele odhadu uvoľňovania dusíka pochádzajúceho z mineralizácie organickej látky v pôde.
            
            
               5.   Ak sú do striedania plodín zahrnuté rastliny čeľade bôbovité alebo iné rastliny, ktoré viažu dusík zo vzduchu, aplikácia hnojiva sa musí zodpovedajúcim spôsobom znížiť.
            
            
               6.   Odchylne od odseku 3 je zaorávanie trávy povolené na jeseň na účely výsadby cibuliek kvetín.
            
         
         
            Článok 9
            Podmienky týkajúce sa zníženia emisií amoniaku s cieľom znížiť depozíciu živín vo vode
            
               1.   Na poľnohospodársky podnik s trávnym porastom, ktorý využíva povolenie podľa článku 6, sa uplatňujú tieto podmienky:
               
                           a)
                        
                        
                           hnojovica sa musí aplikovať na trávne porasty na piesočnatých a sprašových pôdach plytkou injektážou;
                        
                     
                           b)
                        
                        
                           hnojovica sa musí aplikovať na trávne porasty na ílovitých a rašelinových pôdach plytkou injektážou, pätkovým aplikátorom s riedením hnojovice s vodou v pomere 2:1 alebo zariadením na plytkú injektáž;
                        
                     
                           c)
                        
                        
                           hnojovica sa nesmie aplikovať pätkovým aplikátorom, ak je vonkajšia teplota 20 °C alebo viac;
                        
                     
                           d)
                        
                        
                           hnojovica sa musí aplikovať na ornú pôdu injektážou alebo zaoraním hneď po aplikácií v jednom kroku;
                        
                     
                           e)
                        
                        
                           pevný hnoj sa musí zaorať hneď po aplikácií v najviac v dvoch krokoch.
                        
                     
            
               2.   Odsek 1 sa od 1. januára 2021 uplatňuje na poľnohospodárov, ktorí využívajú výnimku a v prípade ktorých sa ustanovenia odseku 1 v súčasnosti neuplatňujú podľa vnútroštátneho práva (14).
            
            
               3.   Všetkým poľnohospodárom v poľnohospodárskych podnikoch s trávnym porastom sa do 31. decembra 2020 musí poskytnúť školenie o opatreniach zameraných na zníženie emisií dusíka.
            
         
         
            Článok 10
            Monitorovanie
            
               1.   Príslušné orgány zabezpečia, aby sa vypracovali mapy znázorňujúce:
               
                           a)
                        
                        
                           v každej obci percentuálny podiel poľnohospodárskych podnikov s trávnym porastom, na ktoré sa vzťahujú povolenia;
                        
                     
                           b)
                        
                        
                           percentuálny podiel hospodárskych zvierat v každej obci, na ktoré sa vzťahujú povolenia;
                        
                     
                           c)
                        
                        
                           v každej obci percentuálny podiel poľnohospodárskej pôdy, na ktorú sa vzťahujú povolenia.
                        
                     Tieto mapy sa každoročne aktualizujú.
            
            
               2.   Príslušné orgány musia zriadiť a udržiavať monitorovaciu sieť na odber vzoriek pôdnej vody, vodných tokov, plytkých podzemných vôd a drenážnej vody v monitorovacích lokalitách v poľnohospodárskych podnikoch s trávnym porastom, na ktoré sa vzťahuje povolenie. Uvedená monitorovacia sieť musí poskytovať údaje o koncentrácii dusičnanov a fosforu vo vode, ktorá odteká z koreňovej zóny a dostáva sa do systému podzemných a povrchových vôd.
            
            
               3.   Monitorovaciu sieť musí tvoriť najmenej 300 poľnohospodárskych podnikov, na ktoré sa vzťahujú povolenia, a musí v nej byť zastúpený každý typ pôdy (ílovitá, rašelinová, piesočnatá a piesočnato-sprašová), postupy hnojenia a striedanie plodín. Počas uplatňovania tohto rozhodnutia sa zloženie monitorovacej siete nesmie meniť.
            
            
               4.   Príslušné orgány vykonávajú prieskum a nepretržitú analýzu živín, ktoré poskytujú údaje o miestnom využívaní pôdy, striedaní plodín a poľnohospodárskych postupoch v poľnohospodárskych podnikoch s trávnym porastom, na ktoré sa vzťahujú povolenia. Tieto údaje možno použiť pri modelových výpočtoch množstva vyplavených dusičnanov a úbytkov fosforu z polí, kde sa na hektár ročne aplikuje do 230 kg, resp. 250 kg dusíka obsiahnutého v hnoji pasúcich sa hospodárskych zvierat.
            
            
               5.   Príslušné orgány vykonávajú posilnené monitorovanie vody v poľnohospodárskych povodiach na piesočnatých pôdach.
            
         
         
            Článok 11
            Kontroly a inšpekcie
            
               1.   Príslušné orgány vykonávajú administratívne kontroly týkajúce sa všetkých žiadostí o povolenie na účely posúdenia dodržiavania podmienok stanovených v článkoch 7 a 8. Ak sa preukáže, že uvedené podmienky nie sú splnené, žiadosť sa zamietne a žiadateľ bude informovaný o dôvodoch zamietnutia.
               Príslušné orgány vykonávajú administratívne kontroly minimálne v 5 % poľnohospodárskych podnikov s trávnym porastom, na ktoré sa vzťahujú povolenia, a to v súvislosti s využívaním pôdy, počtom hospodárskych zvierat a produkciou hnoja.
            
            
               2.   Príslušné orgány musia zaviesť program terénnych inšpekcií poľnohospodárskych podnikov s trávnym porastom, na ktoré sa vzťahujú povolenia, a to na základe rizika a s primeranou frekvenciou, pričom zohľadnia výsledky kontrol z predchádzajúcich rokov a výsledky všeobecných náhodných kontrol týkajúcich sa právnych predpisov, ktorými sa transponuje smernica 91/676/EHS, ako aj všetky ostatné informácie, ktoré by mohli naznačovať nedodržiavanie podmienok stanovených v článkoch 7 a 8 tohto rozhodnutia.
               Terénne inšpekcie sa musia vykonávať minimálne v 5 % poľnohospodárskych podnikov s trávnym porastom, na ktoré sa vzťahujú povolenia, s cieľom posúdiť dodržiavanie podmienok stanovených v článkoch 7 a 8. Uvedené inšpekcie sa musia dopĺňať inšpekciami a kontrolami uvedenými v článku 4 ods. 2 písm. c).
            
            
               3.   Ak sa v niektorom roku zistí, že poľnohospodársky podnik s trávnym porastom, na ktorý sa vzťahuje povolenie, nesplnil podmienky stanovené v článkoch 7 a 8, držiteľ povolenia je sankcionovaný v súlade s vnútroštátnymi pravidlami a v nasledujúcom roku nie je oprávnený na udelenie povolenia.
            
            
               4.   Príslušným orgánom sa udelia potrebné právomoci a prostriedky na overenie dodržiavania podmienok povolenia udeleného v zmysle tohto rozhodnutia.
            
         
         
            Článok 12
            Podávanie správ
            
               1.   Príslušné orgány predkladajú Komisii každý rok najneskôr do 30. júna správu s týmito informáciami:
               
                           a)
                        
                        
                           údaje o hnojení vo všetkých poľnohospodárskych podnikoch s trávnym porastom, na ktoré sa ktoré sa vzťahujú povolenia podľa článku 6, vrátane informácií o výnosoch a typoch pôdy;
                        
                     
                           b)
                        
                        
                           vývoj počtu hospodárskych zvierat za každú kategóriu v Holandsku a v poľnohospodárskych podnikoch s trávnym porastom, na ktoré sa vzťahuje povolenie;
                        
                     
                           c)
                        
                        
                           vývoj vnútroštátnej produkcie hnoja z hľadiska v ňom obsiahnutého dusíka a fosforečnanov;
                        
                     
                           d)
                        
                        
                           súhrn výsledkov kontrol týkajúcich sa exkrečných koeficientov v prípade hnoja ošípaných a hydiny na vnútroštátnej úrovni;
                        
                     
                           e)
                        
                        
                           parametre uvedené v článku 10 ods. 1;
                        
                     
                           f)
                        
                        
                           výsledky monitorovania vody, vrátane informácií o vývoji kvality podzemných a povrchových vôd, ako aj vplyv výnimky na kvalitu vody;
                        
                     
                           g)
                        
                        
                           údaje o koncentrácii dusičnanov a fosforu, ako sa uvádza v článku 10 ods. 2;
                        
                     
                           h)
                        
                        
                           výsledky posilneného monitorovania vody, ako sa uvádza v článku 10 ods. 5;
                        
                     
                           i)
                        
                        
                           výsledky prieskumov miestneho využívania pôdy, striedania plodín a poľnohospodárskych postupov, ako sa uvádza v článku 10 ods. 4;
                        
                     
                           j)
                        
                        
                           výsledky modelových výpočtov, ako sa uvádza v článku 10 ods. 4;
                        
                     
                           k)
                        
                        
                           vyhodnotenie vykonávania podmienok povolení stanovených v článkoch 7 a 8 na základe kontrol vykonaných na úrovni poľnohospodárskych podnikov, ako aj informácie o poľnohospodárskych podnikoch, ktoré nedodržiavajú pravidlá, vychádzajúce z výsledkov administratívnych kontrol a inšpekcií podľa článku 11;
                        
                     
                           l)
                        
                        
                           aktuálne informácie o vykonávaní stratégie posilneného presadzovania práva uvedenej v článku 4, najmä pokiaľ ide o:
                           
                                       —
                                    
                                    
                                       vykonávanie posilneného presadzovania práva v rizikových oblastiach De Peel, Gelderse Vallei a Twente,
                                    
                                 
                                       —
                                    
                                    
                                       povinnosť zodpovedať sa v reálnom čase za prepravu hnoja prostredníctvom automatizácie do konca roka 2020,
                                    
                                 
                                       —
                                    
                                    
                                       rozhodnutie o revízii sankčnej politiky do konca júna 2020,
                                    
                                 
                                       —
                                    
                                    
                                       vplyv opatrení na predchádzanie riziku rozšírenia vírusu COVID-19 pri vykonávaní stratégie;
                                    
                                 
                     
                           m)
                        
                        
                           výsledky stratégie posilneného presadzovania práva uvedenej v článku 4, najmä pokiaľ ide o:
                           
                                       —
                                    
                                    
                                       fyzické kontroly podľa typu poľnohospodárskeho podniku,
                                    
                                 
                                       —
                                    
                                    
                                       akékoľvek zníženie prípadov nedodržiavania pravidiel,
                                    
                                 
                                       —
                                    
                                    
                                       správne sankcie;
                                    
                                 
                     
                           n)
                        
                        
                           informácie o uložených súdnych sankciách.
                        
                     
            
               2.   Priestorové údaje uvedené v správe musia byť podľa potreby v súlade so smernicou 2007/2/ES. Pri zbere potrebných údajov Holandsko podľa potreby využíva informácie získané v rámci integrovaného administratívneho a kontrolného systému vytvoreného v súlade s článkom 67 ods. 1 nariadenia (EÚ) č. 1306/2013.
            
         
         
            Článok 13
            Obdobie uplatňovania
            Toto rozhodnutie sa uplatňuje od 1. januára 2020 do 31. decembra 2021.
         
         
            Článok 14
            Adresát
            Toto rozhodnutie je určené Holandskému kráľovstvu.
         
         
            V Bruseli 17. júla 2020
            
               
                  Za Komisiu
               
               Virginijus SINKEVIČIUS
               
                  člen Komisie
               
            
         
         
            (1)  Ú. v. ES L 375, 31.12.1991, s. 1.
         
            (2)  Rozhodnutie Komisie 2005/880/ES z 8. decembra 2005, ktorým sa udeľuje výnimka, o ktorú požiadalo Holandsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 324, 10.12.2005, s. 89).
         
            (3)  Rozhodnutie Komisie 2010/65/EÚ z 5. februára 2010, ktorým sa mení a dopĺňa rozhodnutie 2005/880/ES, ktorým sa udeľuje výnimka, o ktorú požiadalo Holandsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 35, 6.2.2010, s. 18).
         
            (4)  Vykonávacie rozhodnutie Komisie 2014/291/ES zo 16. mája 2014, ktorým sa udeľuje výnimka, o ktorú požiadalo Holandsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 148, 20.5.2014, s. 88).
         
            (5)  Vykonávacie rozhodnutie Komisie (EÚ) 2018/820 z 31. mája 2018, ktorým sa udeľuje výnimka, o ktorú požiadalo Holandsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 137, 4.6.2018, s. 27).
         
            (6)  Smernica Európskeho parlamentu a Rady 2008/99/ES z 19. novembra 2008 o ochrane životného prostredia prostredníctvom trestného práva (Ú. v. EÚ L 328, 6.12.2008, s. 28).
         
            (7)  Holandský zákon o hnojivách (Meststoffenwet), články 19 a 20.
         
            (8)  Holandský zákon o hnojivách (Meststoffenwet), články 33a – 33d.
         
            (9)  Holandský zákon o hnojivách (Meststoffenwet), článok 21b.
         
            (10)  Vplyv smernice o dusičnanoch na plynné emisie dusíka, účinky opatrení akčného programu zameraného na plynné emisie dusíka, zmluva ENV.B.1/ETU/2010/0009.
         
            (11)  Smernica Európskeho parlamentu a Rady 2000/72/ES z 23. októbra 2000, ktorou sa stanovuje rámec pôsobnosti pre opatrenia spoločenstva v oblasti vodného hospodárstva (Ú. v. ES L 327, 22.12.2000, s. 1).
         
            (12)  Smernica Európskeho parlamentu a Rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie v Európskom spoločenstve (Inspire) (Ú. v. EÚ L 108, 25.4.2007, s. 1).
         
            (13)  Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 20.12.2013, s. 549).
         
            (14)  Regeling van de Minister van Landbouw, Natuur en Voedselkwaliteit van 28 januari 2019, nr. WJZ/19009285, tot tijdelijke vrijstelling van artikel 5, eerste lid, van het Besluit gebruik meststoffen (Vrijstellingsregeling bovengronds aanwenden runderdrijfmest 2019–2023).